12 timer efter at Aalborg for alvor begyndte at boble og syde med karnevalsstemning begynder festen så småt at lakke mod enden. En del vender næsen mod hjemmet og de lune dynes mens andre standhaftigt fester videre - til solen går ned og måske til den står op igen. Hver og en kan de fortælle deres egen historie om Aalborg Karneval anno 2018, men sammenfattet kan overskriften uden tvivl kondenseres til et ord: Succes. Nordjyllands Politi har dagen igennem meldt om et usædvanligt roligt og godt afviklet karneval med meget få hændelser - alle i den lette ende. I den seneste status fra politiets beredskab ved karnevallet fortæller man om i alt fem anholdelser. En 29-årig mand fra Fyn blev anholdt tidligt lørdag efter en voldsepisode. Han er lørdag aften blevet sendt mod Fyn, hvor han har et regnskab med Fyns Politi, der skal gøres op. Han vil efter alt at dømme blive fremstillet i grundlovsforhør søndag. En 18-årig mand blev anholdt over middag ved Nordkraft for ikke at ville imødekomme politiets anvisninger. Han blev senere løsladt med en bøde i lommen. En 21-årig mand, der blev anholdt ved 14-tiden fik en bøde for overtrædelse af ordensbekendtgørelsen. En 25-årig mand fra Aalborg blev klokken 14.42 anholdt, fordi han var eftersøgt i en tidligere voldssag. Da politiet traf manden havde han en mindre mængde narkotika samt salgsposer på sig. En 22-årig mand blev 16.40 anholdt i Kildeparken og sigtet for overtrædelse af Ordensbekendtgørelsen. 101 personer behandlet på skadestue Frem til klokken 16.45 var 101 personer blevet behandlet på den fremskudte skadestue placeret ved Ansgar Kirke ved Kildeparken - alle for småskader. 62 var blevet færdigbehandlet på stedet mens 10 måtte overføres til Skadestuen på Aalborg Universitetshospital. Der har typisk været tale om skader som snitsår og beruselse.

Referat:
Et overordentligt velbesøgt Aalborg Karneval kan - målt på antallet af skader og politisager - kun betegnes som en succes.